Carla del Ponte u Sarajevu 17/4/02 - 2002-04-17
Haški tribunal neće zatvoriti vrata dok se u sudnici ne nadju Radovan Karadžić i Ratko Mladić.
Glavna tužiteljica Haškog tribunala Carla del Ponte u Sarajevu se danas najprije srela sa šefom misije UN u BiH Jacqueom Klainom. Del Ponte i Klein su saglasni kako u BiH ne može biti istinskog pomirenja dok se svi oni koji su počinili zločine ne nadju tamo gdje im je mjesto. Glavna tužiteljica je kazala kako će tokom svoje redovne posjete regionu razgovarati s ovdašnjim vlastima o saradnji s Haškim tribunalom. Upitana da prokomentira izvještaj holandske vlade o srebreničkoj tragediji, del Ponte je kazala kako Haški tribunal nastavlja raditi na srereničkom slučaju, istaknuvši da je prioritet hapšenje ratnog zločinca Ratka Mladića. I Ministar vanjskih poslova BiH Zlatko Lagumdžija susreo se danas u Sarajevu s glavnom tužiteljicom Haškog tribunala Carlom del Ponte. On je još jednom glavnoj tužiteljici izrazio punu spremnost BiH za suradnju s Tribunalom. Nakon susreta Lagumdžija je kazao kako je činjenica da su najtraženiji ratni zločinci još na slobodi neprihvatljiva, te da je zajednički konstatirano kako je potreban odlučniji angažman medjunarodne zajednice i lokalnih vlasti u njihovom privodjenju pred lice pravde. Usvajanje Zakona o suradnji s Haškim tribunalom u jugoslavenskom parlamentu ocijenjeno je važnim korakom koji će svakako pomoći da sve zemlje bivše SFRJ suradjuju ne samo sa Tribunalom u Hagu nego i medjusobno kako bi se odgovorni za zločine pojavili pred sudom i kako bi sudjenje zločincima bilo sudjenje njima a ne narodima iza kojih se kriju. Očekujemo da će i general Mladić, koji se evidentno nalazi u Jugoslaviji, biti u skladu sa zakonom izručen u Haag, kazao je Lagumdžija. On je dodao kako pitanje Radovana Karadžića još uvijek ostaje otvoreno zato što se on, rekao je Lagumdžija, nalazi na području Republike Srpske. Očekujemo da će i lokalne vlasti i medjunarodne snage uraditi svoj dio posla i okončati ono što su nedavno počele, rekao je Lagumdžija. On je kazao kako će u okviru ukupne reforme pravosudja u BiH doći do formiranja odgovarajuće bosansko-hercegovačke institucije koja bi bila istovremeno i institucija UN-a, a koja bi se bavila sudjenjem ratnim zločinicima za zločine počinje u BiH. Glavna tužiteljica Carla del Ponte je kazala kako Medjunarodni tribunal u Hagu ima namjeru sve istrage završiti i optužnice objaviti do kraja 2004. godine, tako da bi implementacija tog projekta odnosno rad suda mogao početi 2004. godine. Del Ponte je istaknula kako Vijeće sigurnosti UN-a treba donijeti odluku da li će se uspostaviti domaći sud za ratne zločine s medjunarodnim sucima i dodala kako bi polovina ukupnih predmeta Haškog suda mogla biti prebačena sudu u BiH. Carla del Ponte je ponovila kako bi bilo potrebno da se Karaddić i Mladić pojave na sudjenju zajedno sa Momčilom Krajišnikom i Biljanom Plavšić, koje je planirano za oktobar.